b'\n_START_ARTICLE_\nPathrik Westerholm\n_START_SECTION_\nSeuraura\n_START_PARAGRAPH_\nWesterholm on Karlskrona HK:n kasvatti. H\xc3\xa4n voitti kaudella 2007\xe2\x80\x932008 koko J18 Division 2:n piste- ja maalip\xc3\xb6rssin tehoilla 36+11=47 ja oli kauden p\xc3\xa4\xc3\xa4tteeksi nostamassa seuraa J18 Division 1:een. Kaudeksi 2008\xe2\x80\x932009 Westerholm siirtyi kaksoisveljens\xc3\xa4 Ponthusin kanssa Malm\xc3\xb6 Redhawksiin, jonka J18-junioreiden sis\xc3\xa4isen piste- ja maalip\xc3\xb6rssin Pathrik voitti J18 Allsvenskanissa tehoilla 12+9=21. Kaudella 2009\xe2\x80\x932010 h\xc3\xa4n voitti Malm\xc3\xb6n sis\xc3\xa4isen piste-, maali- ja sy\xc3\xb6tt\xc3\xb6p\xc3\xb6rssin tehoilla 22+24=46 ja oli joukkueen paras pistemies my\xc3\xb6s kev\xc3\xa4\xc3\xa4n 2010 pudotuspeleiss\xc3\xa4 tehoilla 2+2=4. Westerholm pelasi kauden aikana my\xc3\xb6s yhden ottelun Malm\xc3\xb6n miesten joukkueessa Ruotsin toiseksi korkeimmalla sarjatasolla HockeyAllsvenskanissa._NEWLINE_Kaudella 2010\xe2\x80\x932011 Westerholm voitti Malm\xc3\xb6n J20-junioreiden sis\xc3\xa4isen piste- ja maalip\xc3\xb6rssin tehoilla 32+25=57, joilla h\xc3\xa4n sijoittui koko J20 SuperElitin pistep\xc3\xb6rssiss\xc3\xa4 toiseksi edell\xc3\xa4\xc3\xa4n vain Fr\xc3\xb6lunda HC:n Victor Backman. Kev\xc3\xa4\xc3\xa4n 2011 pudotuspeleiss\xc3\xa4 Westerholm oli Malm\xc3\xb6n paras pistemies ja sy\xc3\xb6tt\xc3\xa4j\xc3\xa4 tehoilla 2+4=6. Allsvenskanissa h\xc3\xa4nen varsinainen tulokaskautensa toi 34 runkosarjaottelussa tehot 8+13=21. Westerholm voitti Malm\xc3\xb6n sis\xc3\xa4isen tehotilaston lukemalla +18._NEWLINE_Vancouver Canucks varasi Westerholmin kuudennella kierroksella 180. pelaajana NHL:n varaustilaisuudessa 2011. Samana vuonna my\xc3\xb6s Avangard Omsk varasi h\xc3\xa4net 108. pelaajana KHL:n varaustilaisuudessa. Kaudella 2011\xe2\x80\x932012 Westerholm teki Allsvenskanissa yhteens\xc3\xa4 43 runkosarja- ja kuudessa nousukarsintaottelussa tehot 7+3=10. H\xc3\xa4n pelasi osan kaudestaan my\xc3\xb6s Malm\xc3\xb6n J20-junioreissa, joiden paras pistemies Westerholm oli kev\xc3\xa4\xc3\xa4n 2012 pudotuspeleiss\xc3\xa4 tehoilla 2+4=6. Kaudeksi 2012\xe2\x80\x932013 h\xc3\xa4n siirtyi veljens\xc3\xa4 Ponthusin kanssa vuoden mittaisilla sopimuksilla BIK Karlskogan riveihin. Pathrik teki runkosarjassa tehot 8+18=26 ja oli kev\xc3\xa4\xc3\xa4n 2013 nousukarsinnoissa joukkueen paras pistemies (Fredrik H\xc3\xb6ggrenin kanssa) ja sy\xc3\xb6tt\xc3\xa4j\xc3\xa4 tehoilla 1+4=5. Kaudella 2013\xe2\x80\x932014 h\xc3\xa4n voitti Karlskogan sis\xc3\xa4isen piste-, maali- ja sy\xc3\xb6tt\xc3\xb6p\xc3\xb6rssin tehoilla 23+24=47, joilla Westerholm sijoittui koko Allsvenskanin pistep\xc3\xb6rssiss\xc3\xa4 toiseksi edell\xc3\xa4\xc3\xa4n vain Malm\xc3\xb6n Joey Tenute._NEWLINE_Kaudeksi 2014\xe2\x80\x932015 Westerholmin veljekset siirtyiv\xc3\xa4t kaksivuotisilla sopimuksilla SHL-joukkue Bryn\xc3\xa4s IF:\xc3\xa4\xc3\xa4n. Pathrikin tulokaskausi toi siell\xc3\xa4 54 runkosarjaottelussa tehot 7+6=13 sek\xc3\xa4 kuudessa playoff-ottelussa yhden sy\xc3\xb6tt\xc3\xb6pisteen. H\xc3\xa4n teki SHL-debyyttins\xc3\xa4 runkosarjan avauskierroksella 11. syyskuuta 2014 vieraissa Fr\xc3\xb6lunda HC:t\xc3\xa4 vastaan. Westerholm sai ottelussa j\xc3\xa4\xc3\xa4aikaa 16.45 minuuttia. Ensimm\xc3\xa4isen SHL-maalinsa h\xc3\xa4n teki seitsem\xc3\xa4nness\xc3\xa4 ottelussaan 1. lokakuuta 2014 ylivoimalla MODO Hockeyta vastaan. Kaudella 2015\xe2\x80\x932016 Westerholm oli tehoilla 7+26=33 Bryn\xc3\xa4sin paras sy\xc3\xb6tt\xc3\xa4j\xc3\xa4 ja nelj\xc3\xa4nneksi paras pistemies. Helmikuussa 2016 veljekset tekiv\xc3\xa4t vuoden mittaiset jatkosopimukset joukkueen kanssa. Kauden 2016\xe2\x80\x932017 p\xc3\xa4\xc3\xa4tteeksi Pathrik voitti SHL-hopeaa._NEWLINE_Westerholmin veljekset siirtyiv\xc3\xa4t kaudeksi 2017\xe2\x80\x932018 kaksivuotisilla sopimuksilla Fr\xc3\xb6lunda HC:hen. H\xc3\xa4nen runkosarjansa j\xc3\xa4i kuitenkin lokakuussa 2017 tulleen polvivamman vuoksi vain 13 ottelun mittaiseksi. Kaudella 2018\xe2\x80\x932019 Westerholm voitti sek\xc3\xa4 Ruotsin-mestaruuden ett\xc3\xa4 Mestarien liigan mestaruuden. H\xc3\xa4nen kautensa p\xc3\xa4\xc3\xa4ttyi kuitenkin luunmurtumaan kesken puoliv\xc3\xa4lier\xc3\xa4sarjan._NEWLINE_Kaudeksi 2019\xe2\x80\x932020 Westerholmin veljekset siirtyiv\xc3\xa4t vuoden mittaisilla sopimuksilla SM-liigajoukkue Rauman Lukkoon.\n_START_SECTION_\nMaajoukkueura\n_START_PARAGRAPH_\nWesterholm on pelannut Ruotsin A-maajoukkueessa 12 ottelua tehopistein 2+1=3. H\xc3\xa4n teki A-maajoukkuedebyyttins\xc3\xa4 Euro Hockey Challengessa 7. huhtikuuta 2016 Oskarshamnissa Sveitsi\xc3\xa4 vastaan. Westerholm ker\xc3\xa4si ottelusta teholukeman +1. Ensimm\xc3\xa4isen A-maajoukkuemaalinsa h\xc3\xa4n teki seuraavassa ottelussa 8. huhtikuuta 2016 \xc3\x84ngelholmissa Sveitsi\xc3\xa4 vastaan. Westerholm sai ottelussa my\xc3\xb6s yhden sy\xc3\xb6tt\xc3\xb6pisteen Linus Hultstr\xc3\xb6min tekem\xc3\xa4\xc3\xa4n maaliin._NEWLINE_Westerholm pelasi my\xc3\xb6s World Junior A Challengessa vuonna 2010. Yhteens\xc3\xa4 h\xc3\xa4n on pelannut 19 nuorten ja kolme poikien maaottelua.'